ToekomsVenster: Hoeveel moet ek gee?Foto: Pixabay/Pexels.com Die vraag hoeveel ek moet gee word gereeld gevra. Baie gelowiges wonder oor hoeveel hulle elke maand aan die kerk moet gee. Is die standaard antwoord van 10 % die korrekte een? Veronderstel iemand kan goed leef al sou hy of sy 90 % weggee en net op die 10 % wat oorbly oorleef? Met bogenoemde in gedagte word die hele “persentasie gee” ’n bietjie van ’n grys area. Soos in van die vorige dagstukke uitgewys is, het die 10 % model van gee sy ontstaan in die Ou Testament gekry. Dis ook belangrik om te verstaan dat die 10 % gawe slegs ’n persentasie was wat die volk van God as offer gebring het. As die tweede en die derde tiende in berekening gebring word asook die vrywillige offers, het die volk van God meer as 23 % van hul besittings as offergawes gebring. In die Nuwe Testament, waarvan ons as gelowiges deel is, neem “gee” ’n heel ander vorm aan. Met die eerste offergawe in die Nuwe Testament kerk gee baie tot en met 100 %. Paulus noem ook dat die gelowiges van Masedonië meer gegee het as wat hulle kon bekostig. Verder leer Jesus dat dit beter is om te gee as om te ontvang en dan verwys Paulus na geld as saad. Die motivering agter gee in die Nuwe Testament is dus nou nie soseer persentasies nie, maar eerder gehoorsaamheid wat gedryf word deur liefde. Dit maak die 10 % model van gee egter nie onbybels nie. Baie gelowiges gebruik hierdie model omdat hulle gemaklik voel en ook oortuig is dat hierdie model die beste model van gee aan die kerk is. Ander gebruik dit weer as basis vir gee, maar laat toe dat die Gees hulle ook lei om meer te gee as die 10 % basis. Vir ander het die 10 % gee-model gedien as ’n wegtrekpunt en nou is hulle op reis rakende offergawes. Dit is jammer as iemand wat wel 10 % aan die kerk kan gee, dit nie doen nie. Dit is ook jammer as iemand wat die Here al jare lank dien, nog steeds net 10 % gee. Om te gee is ’n lewenstyl wat deur liefde en gehoorsaamheid gemotiveer word. Here, baie dankie dat ek U ook met my offers kan dien.